作者:範周
標題:寶鼎現
內容:夕陽西下，暮靄紅隘，香風羅綺。乘麗景、華燈爭放，濃焰燒空連錦砌。睹皓月、浸嚴城如畫，花影寒籠絳蕊。漸掩映、芙蓉萬頃，迤邐齊開秋水。太守無限行歌意。擁麾幢、光動珠翠。傾萬井、歌臺舞榭，瞻望朱輪駢鼓吹。控寶馬、耀貔貅千騎。銀燭交光數里。似亂簇、寒星萬點，擁入蓬壺影裡。宴閣多才，環豔粉、瑤簪珠履。恐看看、丹詔催奉，宸遊燕侍。便趁早、佔通宵醉。緩引笙歌妓。任畫角、吹老寒梅，月落西樓十二。